Wedrenbase wil perde steeds laat galop | Netwerk24
Deur Henk Steenkamp 28 Maart 2020 09:21
Mededinging in die Kentucky Derby-perdewedren is net so fel soos in 'n rugby-eindstryd of 'n kriekettoets. Die 145ste Kentucky Derby is in Mei in Louisville, Kentucky, beslis.
Die land se byeenkomste is volgens die nasionale riglyne rondom die koronavirus vir eers gestaak en die wedrenoperateurs Gold Circle en Phumelela moedig wedders ook nou aan om by byeenkomste buite Suid-Afrika betrokke te raak.
Die DStv-kanaal Tellytrack sal hierdie wedrenne uitsaai en weddenskappe op die Suid-Afrikaanse totalisator sal aanlyn en telefonies gedoen kan word.
Dit sal die operateurs help om 'n inkomste te kry, want die opskorting van plaaslike byeenkomste is 'n geweldige finansiële terugslag vir die bedryf.
Vandag sal wedders hul geld op die spel kan plaas op 'n byeenkoms in Zimbabwe en byeenkomste op sommige bane in Australië gaan ook nog voort.
Byeenkomste van Hongkong, Singapoer en Amerika sal ook uitgesaai word.
Suid-Afrika se vernaamste rolspelers in die wedrenbedryf het vandeesweek 'n noodvergadering oor die situasie gehou.
Gold Circle, Phumelela, die Wedrenvereniging, Kenilworth Racing en die Nasionale Perdevereniging het koppe bymekaargesit en 'n taakspan aangestel wat planne moet beraam om te verseker die bedryf hou kop bo water in die tyd wat wedrenne nie kan plaasvind nie.
Daar word gesprekke met die regering beplan om uitsluitsel te kry oor wat gedoen mag word om te verseker oefensentrums kan met hul bedrywighede voortgaan sodat daar na die perde se welstand omgesien kan word.
Op die vroegste sal wedrenne op 17 April met 'n byeenkoms agter geslote deure op Fairview in Port Elizabeth hervat word.